## DOKUMENTI KONSULTATIV

**Për draftin “Për Agjencinë e Mbikëqyrjes në Sistemin Penitenciar”**

|  |
| --- |
| Ministria e Drejtësisë, në kuadër të procesit të konsultimit të projektligjit “**Për Agjencinë e Mbikëqyrjes në Sistemin Penitenciar**”, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore.  |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 25 janar 2023. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e e-mailit të koordinatorit për konsultimin publik greis.como@drejtesia.gov.al, si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Greis Çomo, Koordinatore për konsultimin publik në Ministri: greis.como@drejtesia.gov.al |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 25 janar 2023.  |

**Sfondi i propozimit legjislativ**

|  |
| --- |
| Projektligji paraqet përparësi të dukshme me legjislacionin aktual, pasi konsolidon praktikën e Agjencisë, e cila është duke funksionuar si një mekanizëm për parandalimin dhe goditjen e veprimtarisë së kundërligjshme në radhët e strukturave të Drejtorisë së Përgjithshme të Burgjeve, institucioneve të ekzekutimit të vendimeve penale, Policisë së Burgjeve si dhe Shërbimit të Provës.Qëllimi i këtij projektvendimi për propozimin e projektligjit është përcaktimi i misionit, statusit, mënyrës së organizimit e të funksionimit të Agjencisë së Mbikëqyrjes në Sistemin Penitenciar, karrierës, si dhe të drejtave, detyrave e përgjegjësive të punonjësit të kësaj Agjencie. Me qëllim zhvillimin e mëtejshëm të kapaciteteve të kësaj Agjencie, forcimin e funksionit të saj në zbatim të parimeve të respektimit të lirive dhe të të drejtave themelore të individit, të transparencës, të kontrollit të brendshëm e të jashtëm civil, funksionimit të plotë të përqasjes proaktive, afrimit më pranë qytetarit dhe aktivizimit të kontrollit civil ndaj Drejtorisë së Përgjithshme të Burgjeve, Policisë së Burgjeve, institucioneve të ekzekutimit të vendimeve penale dhe Shërbimit të Provës, përshtatjes së shërbimit me ndryshimet bashkëkohore të shërbimeve homologe, shtimit të veprimtarive dhe të kompetencave ligjore, instrumenteve, teknikave, formave e metodave ligjore për krijimin e produkteve kundër kriminalitetit. Në ndryshim nga ligji ekzistues, projektligji përafron e balancon ekuilibrat ndërmjet tyre dhe punonjësve me uniformë, duke u dhënë një përqasje tjetër veprimtarisë, funksionimit e organizimit të saj. |

**Propozimet**

|  |
| --- |
| Projektligji përmban në total 86 (tetëdhjetë e gjashtë) dispozita, të cilat ndahen në shtatë Krerë.Objektivat së synohen të arrihen nëpërmjet këtij projektligji janë si më poshtë:* Zgjeron fushën e misionit nëpërmjet garantimit të zbatimit të ligjit dhe interesave të taksapaguesve shqiptarë, por edhe mbrojtjen e veprimtarisë së mundshme kriminale dhe të kundërligjshme të kryer nga çdo punonjës i strukturave, pavarësisht nga funksioni.
* Zgjeron dukshëm objektin e veprimtarisë së shërbimit, duke përfshirë trajtimin dhe shqyrtimin e ankesave të publikut, ruajtjen e integritetit të punonjësve, si dhe veprimtarinë kërkimore me qëllim dhënien e rekomandimeve dhe të sugjerimeve për përmirësim në aspekte të organizimit dhe funksionimit të strukturave dhe pritshmërisë së publikut në kuadër të rendit e sigurisë në institucionet e ekzekutimit të vendimeve penale.
* Përcakton si kritere thelbësore përzgjedhjen e Drejtorit të Përgjithshëm, karakterin etik, moral, paanësinë politike, pavarësinë nga drejtimi i strukturave që mbikëqyr dhe kontrollon, duke garantuar zbatimin e parimeve të pavarësisë dhe depolitizimin e Agjencisë.
* Përcakton më mirë fushat e veprimit të veprimtarisë informative gjurmuese, inspektuese dhe asaj hetimore, duke i dhënë personelit operacional atributet e Policisë Gjyqësore.
* I kushton vëmendje të veçantë trajtimit e shqyrtimit të ankesave të të burgosurve dhe publikut.
* Zgjeron kompetencat e mbikëqyrjes, një mjet mjaft i dobishëm në përqasjen proaktive të hetimit të korrupsionit dhe shkeljeve të tjera të ligjit.
* Përcakton ndarjen e personelit në tre kategori, personeli operacional, nëpunës civil dhe punonjësit administrativ. Personeli operacional do të jetë përgjegjës për ushtrimin e detyrave funksionale në fushën e veprimtarisë informativo gjurmuese, hetimore dhe inspektuese.
* Përcakton qartë pavarësinë financiare të Agjencisë e në mënyrë taksative, se buxheti i shërbimit është zë më vete në buxhetin e Ministrisë së Drejtësisë. Menaxhimi i buxhetit, si dhe përcaktimi i një fondi të posaçëm në funksion të veprimtarisë informativo-gjurmuese e procedurale penale do të rrisë në mënyrë të ndjeshme performancën dhe bën sa më eficiente punën e shërbimit.
* Ofron garanci duke parashikuar të drejta për punonjësit operacional.
* Ushtron veprimtarinë ndaj të burgosurve, anëtarëve të familjes dhe personave të tretë kur cenohet regjimin i institucioneve të ekzekutimit të vendimeve penale.
 |

**Pyetjet**

|  |
| --- |
| Çështjet kryesore që vlerësohet se duhet të diskutohen lidhur me këtë nismë ligjore janë:* Si i vlerësoni përcaktimet në projektligj, kryesisht mbi organizimin e strukturës së Agjencisë si dhe institucionet dhe subjektet që do të mbikëqyr Agjencia?
* A mendoni se problematikat e hasura gjatë procesit të verifikimit të ankesave dhe hetimit të veprave penale, të kryera nga punonjës të strukturave adresohen në mënyrë të plotë dhe të duhur në këtë projektligj?
* A mendoni se ka elementë të tjerë që duhet të përfshihen në këtë projektligj?
* A vlerësoni se standardet e parashikuara në këtë ligj janë të përshtatshme dhe mund të zbatohen gjerësisht në praktikë në Republikën e Shqipërisë?
 |